b'\n_START_ARTICLE_\nR\xc3\xa4tt\xc3\xa4ri\n_START_PARAGRAPH_\nR\xc3\xa4tt\xc3\xa4ri oli 1500-luvulta 1800-luvulle nimismiehen apulaisena toiminut alempi kruununpalvelija. Sanan taustalla on ruotsin kielen ty\xc3\xb6njohtajaa ja voutia merkitsev\xc3\xa4 sana r\xc3\xa4ttare. Koska r\xc3\xa4tt\xc3\xa4rin toimi liittyi kyydityksen j\xc3\xa4rjest\xc3\xa4miseen, h\xc3\xa4nt\xc3\xa4 kutsuttiin my\xc3\xb6s kyytir\xc3\xa4tt\xc3\xa4riksi (ruotsiksi skjutsr\xc3\xa4ttare). Tointa hoitivat joko pit\xc3\xa4j\xc3\xa4n tilalliset vuorollaan tai he palkkasivat jonkun hoitamaan sit\xc3\xa4 sivutoimenaan._NEWLINE_Nimismies oli hallintopit\xc3\xa4j\xc3\xa4ss\xc3\xa4 1500-luvulla valtion edustajana keskeinen henkil\xc3\xb6, kun h\xc3\xa4n toimi v\xc3\xa4limiehen\xc3\xa4 kruunun ja pit\xc3\xa4j\xc3\xa4l\xc3\xa4isten v\xc3\xa4lill\xc3\xa4. H\xc3\xa4n j\xc3\xa4rjesti pit\xc3\xa4j\xc3\xa4ss\xc3\xa4\xc3\xa4n k\xc3\xa4r\xc3\xa4j\xc3\xa4t ja huolehti valtion virkamiesten ja sotilaiden kyydityksest\xc3\xa4, kestityksest\xc3\xa4 ja majoituksesta n\xc3\xa4iden liikkuessa h\xc3\xa4nen pit\xc3\xa4j\xc3\xa4ss\xc3\xa4\xc3\xa4n. Palkkioksi t\xc3\xa4st\xc3\xa4 h\xc3\xa4n sai jokaiselta pit\xc3\xa4j\xc3\xa4n talolliselta nimismiehenveron._NEWLINE_Kyytir\xc3\xa4tt\xc3\xa4ri toimitti nimismiehen antamat m\xc3\xa4\xc3\xa4r\xc3\xa4ykset, esimerkiksi kyyditysm\xc3\xa4\xc3\xa4r\xc3\xa4ykset, pit\xc3\xa4j\xc3\xa4n eri osiin. H\xc3\xa4n saattoi my\xc3\xb6s kestit\xc3\xa4 ja majoittaa kruunun virkamiehi\xc3\xa4. Kyytir\xc3\xa4tt\xc3\xa4ri sai palkkiokseen osuuden nimismiehenverosta ja joskus viel\xc3\xa4 erillisi\xc3\xa4 palkkioita._NEWLINE_Suuria hallintopit\xc3\xa4ji\xc3\xa4 jaettiin 1600-luvulla pienemmiksi ja syntyi kestikievarilaitos huolehtimaan kestityksist\xc3\xa4 ja kyyditsemisest\xc3\xa4. N\xc3\xa4iden teht\xc3\xa4vien hoitoon ei en\xc3\xa4\xc3\xa4 tarvittu kyytir\xc3\xa4tt\xc3\xa4reit\xc3\xa4. Heid\xc3\xa4n uudeksi teht\xc3\xa4v\xc3\xa4kseen tuli vankien kuljettaminen ja vartioiminen. N\xc3\xa4m\xc3\xa4 olivat yleens\xc3\xa4 tutkintovankeja, sill\xc3\xa4 viel\xc3\xa4 1600-luvulla pidettiin k\xc3\xa4sitt\xc3\xa4m\xc3\xa4tt\xc3\xb6m\xc3\xa4n\xc3\xa4, ett\xc3\xa4 yhteiskunnan pit\xc3\xa4isi k\xc3\xa4ytt\xc3\xa4\xc3\xa4 varojaan vankien el\xc3\xa4tt\xc3\xa4miseen vankiloissa. Rankaisemiseen oli halvempiakin keinoja. Poliittiset rikolliset olivat tosin t\xc3\xa4st\xc3\xa4 poikkeuksia. Kyytir\xc3\xa4tt\xc3\xa4ri seurasi vankia kuljetettaessa mukana, vaikka itse kuljetus kuului pit\xc3\xa4j\xc3\xa4l\xc3\xa4isten velvollisuuksiin, elleiv\xc3\xa4t he suorittaneet siit\xc3\xa4 jollekin erillist\xc3\xa4 korvausta._NEWLINE_Vankien kuljetuksen lis\xc3\xa4ksi kyytir\xc3\xa4tt\xc3\xa4rin virkateht\xc3\xa4viin kuului 1700-luvulla avustaa nimismiest\xc3\xa4 ulosotoissa ja rikollisten pid\xc3\xa4tt\xc3\xa4misess\xc3\xa4. R\xc3\xa4tt\xc3\xa4reit\xc3\xa4 alettiin k\xc3\xa4ytt\xc3\xa4\xc3\xa4 my\xc3\xb6s k\xc3\xa4r\xc3\xa4jill\xc3\xa4 oikeudenpalvelijoina huutamassa asianosaiset tai todistajat esiin. My\xc3\xb6hemmin se saattoi olla r\xc3\xa4tt\xc3\xa4rin ainoakin toimi. Kansa alkoi kutsua t\xc3\xa4llaista oikeudenpalvelijaa huutor\xc3\xa4tt\xc3\xa4riksi._NEWLINE_Etel\xc3\xa4-Pohjanmaalla oli 1700-luvun alussa kyytir\xc3\xa4tt\xc3\xa4ri joka pit\xc3\xa4j\xc3\xa4ss\xc3\xa4. Vuosisadan kuluessa toimesta alkoi tulla ep\xc3\xa4s\xc3\xa4\xc3\xa4nn\xc3\xb6llisempi ja tilap\xc3\xa4isempi. Suomessa kyytir\xc3\xa4tt\xc3\xa4reit\xc3\xa4 oli 1800-luvun lopulla en\xc3\xa4\xc3\xa4 Vaasan- ja Oulun l\xc3\xa4\xc3\xa4neiss\xc3\xa4. Vuoden 1902 alussa kyytir\xc3\xa4tt\xc3\xa4rin virat lakkautettiin siell\xc3\xa4 miss\xc3\xa4 sellainen virka viel\xc3\xa4 oli olemassa. Samalla 14. syyskuuta 1901 annetulla armollisella asetuksella vapautettiin talot antamasta kapallinen viljaa vuosittain r\xc3\xa4tt\xc3\xa4reille palkaksi. R\xc3\xa4tt\xc3\xa4rien virat vaihtuivat n\xc3\xa4in lopullisesti poliisikonstaapelin viroiksi._NEWLINE_Joissakin pit\xc3\xa4jiss\xc3\xa4 oli kyl\xc3\xa4r\xc3\xa4tt\xc3\xa4reit\xc3\xa4, joiden teht\xc3\xa4v\xc3\xa4t m\xc3\xa4\xc3\xa4riteltiin kyl\xc3\xa4j\xc3\xa4rjestyksiss\xc3\xa4. He eiv\xc3\xa4t olleet kyytir\xc3\xa4tt\xc3\xa4rien kaltaisia valtion virkamiehi\xc3\xa4.'